**Укучыларының татар телендә**

**лингвистик осталыгын үстерү**

**Эчтәлек**

|  |  |
| --- | --- |
| **КЕРЕШ**.................................................................................................................3 - 4  **БЕРЕНЧЕ БҮЛЕК. ЛИНГВИСТИК КОМПЕТЕНЦИЯНЕҢ ТЕЛНЕ САКЛАУ ҺӘМ ҮСТЕРҮДӘ ӘҺӘМИЯТЕ**........................................................5  1.1.Компетенция төрләре.....................................................................................5- 8  1.2.Татар телендә лингвистик компетенцияне үстерү күнегүләре...............8 - 13  **ИКЕНЧЕ БҮЛЕК.ТЕЛ КОМПЕТЕНЦИЯСЕН ҮСТЕРҮ СИСТЕМАСЫ**.......................................................................................................13  2.1.Лингвистик компетенция үстерү дәресләре .................................14- 18  2.2. Дәреснең технологик картсы...................................................................19- 24  **ЙОМГАК**...........................................................................................................25-26  **ӘДӘБИЯТ ИСЕМЛЕГЕ**......................................................................................27 |  |

**КЕРЕШ**

Бүгенге көндә илебезнең күп халыклары алдына милли мәдәниятнең мөһим бер элементы булган туган телне яклау, аны торгызу, үстерү һәм саклау, аннан файдалана белү иң мөһим мәсьәләләрнең берсе булып килеп баса, чөнки тел ярдәмендә кешенең һәм иҗтимагый төркемнәрнең уй-фикерләре формалаша. Тел шулай ук шул телдә сөйләшүче халыкның мәдәниятен яклаучы да, саклаучы да.

Бүгенге көндә мәктәпләрдә төрле милләт укучылары бер коллектив булып укыйлар. Укучыларда бер-берсенә карата ачык, толерант булу, хөрмәт белән  карау кебек  сыйфатларны булдырырга, татар телен өйрәнүгә психологик яктан уңай  караш тәрбияләргә тиешбез. Бу мәсьәләне нинди юллар белән хәл итеп була соң? Алда әйтелгәннәр теманың **актуальлеген** билгели.

**Проект эшенең максаты**: дәресләрдә татар телнең лексик, морфологик, синтаксик һәм фонологик үзенчәлекләрен та­нып белү, аралашу эшчәнлеген, телне актив фикерләү нигезендә өйрәнү һәм нәтиҗәлелеген күрсәтү, логик фикер йөртү, үзанализ, үзбәя кебек күнекмәләр булдыру, аларны практикада куллану.

Алда куелган максаттан чыгып, түбәндәге **бурычлар** куелды:

1. Лингвистик компетенция төшенчәсен ачыклау.
2. Телне саклау һәм үстерүдә лингвистик компетенциянең ролен күрсәтү.
3. Лингвистик компетенция үстерү күнегүләрен тәкъдим итү.

**Тикшеренү объекты** – татар теленә өйрәтү процессы.

**Тикшеренү предметы** – 7-8 нче сыйныфларда укучыларның татар теленнән лингвистик компетенциясен үстерү дәресләре.

**Метод һәм алымнар.** Өйрәнелә торган материалның характерына карап, эзләнү, тикшеренү, барлау, анализлау, нәтиҗә ясау кебек методлар сайланды. Әлеге методлар үзләренә фәнни һәм методик әдәбиятны туплау һәм анализлау, фактик материалны өйрәнү, педагогик тәҗрибәне гомумиләштерү, классификацияләү кебек эш алымнарын берләштерә.

**Проектның фәнни-гамәли әһәмияте.**

Проект эшендә тел берәмлекләрендә, аларның мәгънәләрендә миллилек чагылышын күрә белү, төрле телләрдә уртак төшенчәләрнең һәм берәмлекләрнең кулланылыш үзенчәлеген, алар аша дөньяны танып белүдәге уртак һәм аермалы якларны ачу; тел берәмлекләре аша милли дөнья картинасы ачылу үзенчәлекләрен өйрәтүгә теоретик мәгълүмат тупланган, методик күрсәтмәләр китерелгән. Тикшеренү барышында җыелган кайбер материаллар укытучылар өчен методик кулланма язганда ярдәм итәргә мөмкин. Шулай ук хезмәтнең фәнни-гамәли әһәмияте китерелгән нәтиҗә һәм күзаллауларның татар телен укыту методикасы курслары буенча семинар дәресләргә әзерләнүче студентларга чыганак булып торуы белән аңлатыла. Хезмәттә тупланган материалларны мәктәп укытучыларына тәрбия өлкәсендә куллану өчен методик ярдәмлек буларак тәкъдим итеп була.

**Проект эшеннән көтелгән нәтиҗә:** дәресләр аша укучыларда татар теленнән лингвистик осталык формалаштыру, иҗади һәм гамәли эшчәнлеккә юнәлтү.

**БЕРЕНЧЕ БҮЛЕК. ЛИНГВИСТИК КОМПЕТЕНЦИЯНЕҢ ТЕЛНЕ САКЛАУ ҺӘМ ҮСТЕРҮДӘ ӘҺӘМИЯТЕ**.

* 1. **Компетенция төрләре.**

Компетенция сүзе нәрсәне аңлата? С.И. Ожеговның рус теленең аңлатмалы сүзлегендә компетенциясүзенең аңлатмасы мондый: “компетенция– круг вопросов, в которых кто-нибудь хорошо осведомлен” [11, 27]. Димәк, компетенция - нинди дә булса өлкәдә осталык. Компетенцияләр өлкәсе— аерым шәхеснең яки оешманың югары, нәтиҗәле, сыйфатлы, конкурентка сәләтле белем һәм күнекмәләр тупланмасы. Әлеге термин еш кулланыла:

- һөнәри компетенция – һөнәри өлкәдә,тәҗрибә нигезендә, килеп туган мәсьәләләрне хәл иткәндә уңышлы хәрәкәт итә белү сәләте;

- социаль-[мәдәни компетенция](https://ru.wikipedia.org/wiki/%D0%9C%D0%B5%D0%B6%D0%BA%D1%83%D0%BB%D1%8C%D1%82%D1%83%D1%80%D0%BD%D0%B0%D1%8F_%D0%BA%D0%BE%D0%BC%D0%BF%D0%B5%D1%82%D0%B5%D0%BD%D1%86%D0%B8%D1%8F" \o "Межкультурная компетенция) — төрле мәдәниятле вәкилләр белән аралашу осталыгы;

- юридик компетенция – юридик мәсьәләләрне югары дәрәҗәдә хәл итү осталыгы;

- оешмалар арасында компетенция — конкурентлар арасындагы көрәштә өстенлекле , мөһим, төп көч;

- компенсатор компетенция – икенче телдә аралашу барышында тел “кытлыгын” җиңеп чыгу осталыгы;

- сөйләм компетенциясе – коммуникатив максатка ирешү өчен, телдән (диалогик һәм монологик) һәм язма сөйләм оештыра алу осталыгы ;

- тел компетенциясе – аралашу барышында тел берәмлекләрен дөрес куллана белү осталыгы ул, ягъни икенче телдә лингвистик кодка ия булу.

Укучыда 5 төп компетенцияне булдыру яңа федераль стандартларның таләпләренә керә. Алар: социаль, коммуникатив, информацион, проблемалы, үзлегеңнән белемле булу.

1. Информацион компетенция – алган мәгълүматны системага салу, тәнкыйть күзлегеннән чыгып карау, анализлау, белемнәрне үз эшчәнлегеңдә куллану.
2. Социаль компетенция – баланың үз дәүләтенең гражданины итеп сизүе, үз иленең патриоты булуы, шушы кыйммәтләрне үзеңдә булдырырга омтылуы.
3. Үзлегеңнән белемле булу компетенциясе – укучыларның белемгә омтылулары, шәхсән, профессиональ үсешкә тартылулары, шуңа өзлексез әзерләнү, төрле кризислардан уңышлы чыга белү.
4. Проблемалы компетенция – мөстәкыйль проблеманы, максатларны куя белү, максатларны бурычларга бүлә белү, бурычларны чишү чараларын таба белү, проблеманың дөрес чишелешен бәяли белү.
5. Коммуникатив компетенция аралашу күнекмәләре булдырудан гыйбарәт. Яшь үзенчәлекләрен, укучының тоткан статусын, әңгәмәдәшнең үзенчәлеген исәпкә алып иптәшлеге, танышлыгы ягыннан төрле әңгәмәдәш белән контактка керә белү. Аралашуның кагыйдәләрен һәм нормаларын бозмыйча, вербаль булмаган (кул хәрәкәтләре, мимика) чаралар кулланып, монологик һәм диалогик формаларда аралаша белү.

Мәктәптә татар теленнән белем бирү процессы предметара һәм аерым предмет эчендә куелган максатларны тормышка ашыруга йөз тота. Шуны искә алып, программаларда татар теленә өйрәтү эчтәлеге компетентлы якын килү принцибына нигезләнеп сайлана. Әлеге принцип 5-9 сыйныфларда коммуникатив, лингвистик һәм социомәдәни компетенцияләрне формалаштырырга һәм үстерергә ярдәм итә. Биредә татар теленең төп эчтәлеге өйрәнелә, укучыларга татар теленнән системалы, фәнни яктан ныклы белем бирелә, уку эшчәнлегенең төп төрләре үстерелә. Тәкъдим ителә торган материал татар теле тармакларының төп нигезен тәшкил итә. Туган телнең граматик төзелешен, аның нечкәлекләрен һәм үзенчәлекләрен аралашу процессында дөрес кулланырга өйрәтү әлеге баскычта төп максатлардан санала. Татарстан Республикасында татар теленең дәүләт теле булуы, аның татар халкының рухи мирасын буыннан-буынга җиткерү чарасы икәнлеге, кешеләрнең үзара аралашуында, шәхеснең формалашуында һәм дөньяны танып белүендә төп чыганак булуын укучыларга җиткерү бурычы да әлеге баскычта үтәлә. Бу баскычта татар теленең төп эчтәлеге өйрәнелә, укучыларга татар теле буенча системалы, фәнни яктан ныклы белем бирелә, уку эшчәнлегенең төп төрләре формалаша һәм үстерелә.

Беренче этапта укучылар укылган яки тыңланган текстның темасын, төзелешен һәм төп фикерен, жанрын ачыклый, текст буенча әңгәмә үткәрә, үз фикерен дәлилли, телнең орфографик һәм орфоэпик, лексик, морфологик, синтаксик нормаларын саклап, эчтәлеген кыскача, тулы, сайлап алып, телдән яки язмача җиткерә. Телнең әдәби тел нормаларын саклап, төрле темаларга диалогик һәм монологик сөйләм оештыра. Төрле стиль һәм жанрдагы текстлар төзи. Төрле типтагы язма эшләр, шул исәптән компьютер технологияләре кулланып, укучы диктант, изложение, сочинение һ.б. эшләр башкара. Татар сөйләм әдәбе нормаларын дөрес һәм урынлы куллана. Социомәдәни компетенция укучыларга телнең милли мәдәниятне чагылдыру формасы булуы белән аңлатыла. Тел чаралары ярдәмендә халыкның милли үзенчәлекләрен сурәтләү мөмкинлекләре өйрәтелә. Тәкъдим ителгән текстлардан халык авыз иҗаты үрнәкләрен, тарихи лексиканы аеру, аларның төрләрен һәм мәгънәләрен ачыклау эшләре кулланыла. Татар милләтенең дөньяны танып белүен чагылдырган төп төшенчәләр, аларның сүздә, сүз мәгънәсендә чагылыш үзенчәлекләре өйрәтелә. Татар халык иҗаты үрнәкләрендә сүзнең кулланылышы, төшенчәләрне бирү мөмкинлекләре анализлана. Шулай итеп, татар мәктәбе өчен ана телен укыту программасы эшлекле якын килүгә нигезләнә һәм аны тормышка ашыру өчен кирәкле алшартларны күзаллап төзелә. Укучыларның сөйләм эшчәнлеге үсеше һәм шәхси үсеш-үзгәреше түбәндәге компетенцияләрдә ачык чагыла: коммуникатив компетенция төркемендә өйрәнелә торган тел материалы аралашу күнекмәләре булдыру максатын күздә тотып бирелә, лингвистик компетенция төркемендә аралашу өчен кирәкле тел материалының төзелеше, структурасы, эчтәлеге тәкъдим ителә, социомәдәни компетенция төркемендә тел материалы халыкның мәдәниятен һәм тарихын чагылдыра торган билге буларак бирелә. Бүгенге көндә мәктәптә укучыларның лингвистик компе­тенциясен үстерүгә зур игътибар бирелә. Ә нәрсә соң ул лингвистик компетенция? Лингвистик компетенция— лингвистик кодка ия булу, ягъни сөйләм үрнәген тыңлаган­да яки укыганда, телдән яки язмача аралашу барышында шушы телнең лексик, морфологик, синтаксик һәм фонологик үзенчәлекләрен та­нып белү сәләте ул *(С.Савиньон).*

Укучыларның лингвистик компетенциясен формалаштыру юллары - күп галимнәрне җәлеп иткән актуаль проблемаларның берсе. Лингвистик компетенцияне, беренчеләрдән булып, Ноам Хомский аерып чыгара. Бу өлкәдә эшләүчеләр –Л.С.Выготский, Л.А.Щерба, В.В.Давыдов, И.А.Лернер, М.Н.Скаткин, Е.Д.Божович, Н.Д.Гальскова, Н.Ф.Талызина, Е.И Пассов, Р.А.Фахретдинова, А.С.Зимина һ.б.

Лингвистик компетенция укучыларның тел буенча белем һәм күнекмәләрен формалаштыруны күз алдында тота. Әлеге компетенция укучының танып-белү эшчәнлеген тәэмин итә, логик фикер йөртү, үзанализ, үзбәя кебек күнекмәләрне булдыра; шулай ук укучының үзенең сөйләм эшчәнлеген процесс буларак аңлауның лингвистик рефлексиясен формалаштыра. Иң беренче чиратта, аңа танып-белү осталыгы керә: авазларны, хәрефләрне, сүзнең мәгънәле кисәкләрен таный белү һәм бер күренешне икенчесеннән аера белү; осталыкның икенче төркеме - классификацияләү: тел күренешләрен төркемнәргә бүлә белү; өченче төркем – анализлау: фонетик, сүз ясалышы, сүз төзелеше, морфологик, синтаксик һәм стилистик яктан тикшерү.

**1.2.Татар телендә лингвистик компетенцияне үстерү**

Бүгенге көндә туган телебезне яклау, аны торгызу, үстерү һәм саклау- иң мөһим мәсьәләләрнең берсе. Татарстанда төрле милләт кешеләре яши. Татарстан Республикасында яшәүче һәр кеше, нинди генә милләт кешесе булмасын, татар телен, татар халкының тарихын, мәдәниятен, гореф-гадәтләрен белергә,  милли бәйрәмнәрен, традицияләрен аңларга, хөрмәт итәргә тиеш. Татар һәм рус телләре республикабызның дәүләт телләре булып торалар.

Безнең төп максатыбыз - ике дәүләт телендә дә иркен сөйләшүче, белемле, тәрбияле, тормышка әзер шәхес тәрбияләү. Бу максатка ирешүдә коммуникатив компетенция аралашуны, аның дүрт компонентын үзләштерүне күздә тота. Лингвистик компетенция татар теленең фонетика, лексика, морфология, синтаксисы кебек фән тармакларын өйрәнүне үз эченә ала. Тел система һәм иҗтимагый-мәдәни күренеш буларак өйрәнелә. Татар теленең барлык бүлекләре буенча үзләштерергә тиешле түбәндәге төп теоретик мәгълүматлар карала:

1) татар теленең иҗтимагый-мәдәни роле; татар милли әдәби теле һәм аның орфографик һәм орфоэпик нормалары; телнең фонетик системасы һәм аның закончалыклары, комбинатор һәм позицион аваз үзгәрешләре; татар телендә аваз һәм фонема, транскрипция; иҗек, татар теленең иҗек калыплары; басым һәм аның төрләре; интонация һәм аның компонентлары;

2) сүз, аның лексик мәгънәсе; сүзләрнең мәгънә ягыннан төрләре; татар теленең сүзлек составы, аның ачык система тәшкил итүе; сүзләрне килеп чыгышы, кулланылыш даирәсе һәм активлыгы ягыннан төркемләү; фразеологик әйтелмәләр, аларның мәгънә үзенчәлекләре; лексикография;

3) сүзләрнең мәгънәле кисәкләре, аларның төрләре, сүз ясалыш ысуллары;

4) мөстәкыйль сүз төркемнәренең лексик-семантик һәм морфологик-синтаксик үзенчәлекләре, бәйләгеч һәм модаль сүз төркемнәренең грамматик үзенчәлекләре, сөйләмдә кулланылышлары;

5) сүзтезмә һәм җөмлә, сүзләр һәм җөмләләр арасында бәйләнеш төрләре; җөмләнең аерымланган кисәкләре; җөмләләрне төркемләү принциплары; кушма җөмлә һәм аларның мәгънә ягыннан төрләре; туры һәм кыек сөйләм; текст, аның төзелеше; татар телендә тыныш билгеләре;

6) функциональ стильләр, аларның лексик-грамматик үзенчәлекләре.

Фикерләргә өйрәтү – анализ ясарга, иң әһәмиятлесен аерып чыгарырга, чагыштырырга, охшашлыкны табарга, гомумиләштерергә һәм системага салырга, исбатларга һәм кире кагарга, төшенчәләрне билгеләргә һәм аңлатырга, мәсьәләләрне куярга һәм хәл итәргә өйрәтү дигән сүз.

Методиканың үзенчәлеге - татар грамматикасының иң әһәмиятле мәсьәләләрен аерып чыгару һәм материалны эре блоклар белән бирү. Яңа материалны бирү дәвамында укучыларның чагыштыру, гомумиләштерү, төшенчәләрне билгеләү сәләтләре төрле сораулар ярдәмендә үстерелә.

Татар теле дәреслекләренә күз салсак, анда төрле биремнәр урын алган.

Телдән сөйләмгә өйрәтү күнегүләре:

1. Җөмләләрне укыгыз һәм сораулар куегыз.

2. Хикәянең ахырын уйлап бетерегез һәм сөйләгез.

3. Тормышыгызда булган кызыклы вакыйга турында сөйләгез.

4. Укылган текстның төп эчтәлеген 2-3 җөмлә белән әйтеп бирегез.

5.Күренекле язучыларның сөйләм һәм җөмлә турында әйткән фикерләрен укыгыз. Бу фикерләргә таянып, тел, сөйләм һәм җөмләгә хас үзенчәлекләрне аңлатыгыз.

а) Туган тел – Тукай теле, татар теле, татар әдәбиятыбызның теле. Менә Тукай теле нинди киң мәгънәдә кулланыла бездә... Бөтен язганнарыңның ахыр чиктә рухы бит телдә... (С. Хәким).

ә) Кирәк икән шагыйрь халык сөйләшендәге формаларны, җөмлә әйләнешләрен дә шигырьгә шул килеш алып куя, буйсынмаса, буйсындыра, тел аның ихтыярында, шигырь могҗизалар ярата...

(С. Хәким)

6. Җөмләләрнең урыннарын үзгәртеп, бәйләнешле сөйләм оештырыгыз.

а) Шомырт куагы тирәсендә бал кортлары очып йөри.

ә) Бал кортларының тату гөжләве, куанычлы бәйрәм ясап, аларның чәчәктән чәчәккә очып-кунып йөрүләре җанга рәхәт сала.

б) Шомырт чәчәк аткан.

в) Алар басынкы гына шатланып гөжлиләр.

г) Баскыч төбендәге тирәкнең баллы яфраклары кояшта ялтырап торалар.

д) Иртән явып үткән кояшлы яңгыр бал төшереп киткән.

е) Авылны хуш ис чорнап алган. (М. Юныстан)

7. Бирелгән җөмләдәге тыныш билгеләрен аңлатыгыз.

Һәр бала янына чүгәләп, каләмне ничек тотарга икәнен күрсәтте,

ә аннары безгә таныш булмаган яңа сүзләрнең мәгънәсен аңлатып бирде.

8.Теземнәрне сәнгатьле итеп укыгыз.Санау һәм йомгаклау бүлеген аерып әйтегез. Санау бүлегендә нинди синтаксик берәмлекләр тиңдәшләнеп килгән? Сөйләп бирегез.Тыныш билгеләренең куелышын аңлатыгыз.

Алтын- көмештән кыйбат,

Актык өлештән кыйбат,

Гәүһәр- якуттан кыйбат,

Бөтен шатлыктан кыйбат,

Энҗе- мәрҗәннән кыйбат,

Бөтен нәрсәдән кыйбат,

Туган ил һәм туган җир! (Ш.М.)

Язма сөйләмгә өйрәтү күнегүләре:

1. Җөмләләрне күчереп языгыз һәм җөмлә кисәкләре ягыннан тикшерегез. Калын хәрефләр белән бирелгән сүзләргә морфологик – синтаксик анализ ясагыз.

Колхозның **йөз егерме** баш умартасы бар иде. (Г.Б.) Көн аяз, **җилсез,** артык эссе дә түгел.

2.Тиңдәш кисәкләр кулланып, якын кешегезгә (әти- әниегез, дустыгыз,

сыйныфташыгыз, туганыгызга) бәйрәм белән котлау тексты языгыз.

3.Җөмләләрне сүзтезмәләргә таркатыгыз. Сүзтезмәләргә анализ ясагыз Сүзне төрлечә әйтеп була. (М.Ю.) Ана телен оныткан- анасын да оныткан. (Ш.Г.)

4.Туры сөйләмле җөмләләрне кыек сөйләмгә әйләндереп языгыз.

а) Арадан берсе:

- Ә син үзең кая юл тотарга җыенасың, Сәет олан? – дип, кискен сорау бирде.

б) Берәү, капкага килеп:

- Кем ул анда вакытсыз чуалып йөри ?- диде. (К.Н.)

5. Диалогларны тулыландырыгыз. Җавапларны ким җөмләләр белән языгыз.

* Син бу сүзлекне кайдан алдың?
* ....
* Күптәнме?
* ...
* Анда башка сүзлекләр сатыламы?
* ...

6.Бирелгән текстны күчереп языгыз. Хәлләрне табып, астына сызыгыз.

7. Тиешле тыныш билгеләре куеп, иярчен максат, иярчен сәбәп, иярчен тәмамлык җөмләләрне аерып языгыз. Бәйләүче чараларның астына сызыгыз.

8. Бирелгән җөмләләрне тыныш билгеләре куеп күчереп языгыз, схемасын төзегез. Күп иярченле кушма җөмләләрнең төрен билгеләгез.

9. Аналитик иярчен җөмләләрне һәм туры сөйләмнәрне табып, аларны синтетик җөмләләргә һәм кыек сөйләмгә әйләндереп языгыз.

10. Җыелыш, киңәшмә яисә конференциянең беркетмәсен языгыз.

11. Мәкальләрне укыгыз. Мәгънәсен аңлатыгыз. Сүз турында сез тагын нинди мәкальләр беләсез?

Сүз бер көнлек, тел гомерлек.

Авыз күрке - тел, тел күрке – сүз.

Сүзнең башыннан элек ахырын уйла.

Яхшы сүз балдан да татлырак.

Фонетика, графика, орфография, сүз басымы, логик басым, сөйләмнең мәгънәле кисәкләргә бүленеше, сүзнең язылышы һәм әйтелеше үзенчәлекләренә караган биремнәрдә берничә варианттан сайлап алу мөмкинлеге бирелә. Гади җөмлә синтаксисына караган күнегүләр җөмләдә сүзләр бәйләнеше, ияртүле һәм төзүне бәйләнештә торган сүзләр арасындагы мөнәсәбәт, сөйләмнең интонацион-мәгьнәви буыннары, гади җөмләләрне төркемләү, ике һәм бер составлы җөмләләр, әйтелү макса­ты ягыннан җөмлә төрләре, раслау һәм инкарь җөмләләр, җыйнак һәм җәенке җөмләләр, тулы һәм ким җөмләләр, җөмләнең грамматик кисәкләре (баш кисәкләр - ия, хәбәр; җәмләнең иярчен кисәкләре -аергыч, тәмамлык, хәлләр, аныклагыч) темаларына караган белем дәрәҗәсе тикшерелә. Җөмләнең модаль кисәкләрен (эндәш һәм кереш сүзләрне) таный белү дәрәҗәсе ачыклана, җөмләдәге аерымланган хәлләр, тиңдәш кисәкләр, тиңдәш кисәкләр янындагы гомумиләштерү­че сүзләр, җөмләдә сүз тәртибе һ.б. өйрәнелә. Кушма җөмлә синтаксисыннан булган биремнәр мәктәптә программа буенча үзләштерергә тиешле материалны - кушма җөмләнең төзелеше ягыннан төрләре, иярчен җөмләнең мәгънәсе ягын­нан төрләре, тезмә кушма җөмләләрнең компонентларын бәйләүче ча­раларны, иярчен җөмләне баш җөмләгә бәйләүче чараларны үзләштерәләр.

Укучы әгәр югарыда язып үткән биремнәрне дөрес үти ала икән, димәк, ул сүзләрне дөрес яза, сүзләргә тиешле кушымчаларны дөрес ялгый, сүзләрне дөрес төрләндерә, сүзләрне җөмләләрдә тиешле мәгънәсендә урынлы куллана; кирәкле урында эндәш яки кереш сүзләрдән файдалана; җөмлә эчтәлеген тулыландыру өчен кирәк урында аерымланган хәл куллана, фикерен тезмә яки иярченле кушма җөмләләр белән әйтеп бирә ала дигән сүз. Бу исә укучының лингвистик компетенциясенең формалашуын күрсәтә.

**ИКЕНЧЕ БҮЛЕК. ТЕЛ КОМПЕТЕНЦИЯСЕН ҮСТЕРҮ СИСТЕМАСЫ**

**2.1Лингвистик компетенция үстерү дәресләре**

Мәктәптә татар теле укытучысының эше җаваплы һәм шактый катлаулы. Мөгаллим үзенең укучыларына туган телдән белем бирү, аларны логик эзлекле, төгәл һәм матур итеп сөйләргә, грамоталы язарга өйрәтү белән беррәттән, мәктәптә укыла торган башка предметларны үз ана телендә үзләштерүгә җирлек әзерли, башка телләрне, шул исәптән, рус һәм инглиз телләренен өйрәнүгә дә булыша.

Лингвистик компетенцияне үстерү дәресләре тел белеме, аның төзелеше, үсеше һәм функциясе турындагы белемнәрне системалаштыру, лингвистик анализ ясый белү; тел белеме һәм аның бүлекләре буенча гомуми мәгълүматлылык; татар әдәби теленең төп нормаларына ия булу, укучыларның сүз байлыгының, сөйләмнәренең грамматик төзелешенең камиллеге; төрле лингвистик сүзлекләрдән ирекле файдалана алуны күздә тота. Татар теленнән бердәм республика тесты барышында укучыларның тел компетенциясе (лексик, грамматик, стилистик, орфографик һәм пунктуацион нормаларны саклау осталыгы һәм күнекмәләре), аралашу компетенциясе тикшерелә.

Татар телен туган тел буларак укытуның төп гомуми белем бирү программасы укытуның метапредмет һәм предмет нәтиҗәләренә ирешүне максат итеп куя, компетентлы якын килүгә нигезләнә, аралашу, лингвистик, этномәдәни компетенцияләр формалаштыруга һәм үстерүгә юнәлдерелгән һәм сөйләм эшчәнлегенең барлык төрләрен (тыңлау, уку, сөйләү, язу), телдән һәм язма сөйләм культурасы нигезләрен, әлеге дәрәҗә өчен тормышта мөһим булган даирәләрдә һәм аралашуда телне куллануның төп кагыйдәләрен һәм күнекмәләрен үзләштерүне; дөрес һәм грамоталы аралашу өчен тел материалының төзелеше, структурасы һәм эчтәлеге турында теоретик мәгълүматлар булдыруны; гомумевропа тел портфолиосы методикасы белән таныштыруны; татар теленең милли мәдәният үзенчәлеген чагылдыру формасы итеп карауны; милли тел берәмлекләре турында белемнәрне, татар сөйләм этикетын һәм, милләтара аралашу культурасын, татар әдәби сөйләме нормаларын үзләштерүне, алар аша халыкның милли-мәдәни үзенчәлекләрен аңлауны тәэмин итә.

Г.Р.Галиуллина, М.М.Шәкүрова тарафыннан төзелгән татар телендә укыта торган гомуми урта белем бирү оешмалары өчен “Туган тел ( Татар теле) “ (5-9 нчы сыйныфлар) фәненнән үрнәк программага күз алыйк.

|  |  |
| --- | --- |
| Барлык сәгатьләр саны | 105 сәг. |
| Коммуникатив компетенция | 25 сәг. |
| Тел һәм лингвистик компетенция | 72 сәг. |
| Этномәдәни компетенция | 8 сәг. |

7 нче сыйныфта “Тел һәм лингвистик компетенция” буенча сәгатьләр бирелеше түбәндәгечә:

|  |  |  |  |  |  |  |  |
| --- | --- | --- | --- | --- | --- | --- | --- |
| 2. ТЕЛ ҺӘМ ЛИНГВИСТИК КОМПЕТЕНЦИЯ БУЛДЫРУНЫ ТӘЭМИН ИТӘ ТОРГАН ЭЧТӘЛЕК (72) сәг.)   | Сәгатьләр саны | Бүлек, тема атамасы | Төп эчтәлеге | Укучыларның төп эшчәнлек  төрләре характеристикасы | | --- | --- | --- | --- | | | | |
| **1** | **Төрки телләр арасында татар теле** | Сөйләм чарасы буларак тел. Татар теле һәм аның төрки телләр арасындагы урыны. Төрки телләргә хас булган үзлекләр. Идел-Урал буе регионы. | Хәзерге татар теленең кулланылыш формалары турында күзаллау булдыру. Хәзерге татар телнең кулланылыш төрләрен аеру. Төрки телләргә хас булган билгеләрне белү. |
| **5** | **Фонетика һәм графика.** | Фонетиканың өйрәнү предметы.  Сөйләм авазлары. Фонетик иҗек. Басым һәм аның үзенчәлекләре. Интонация төшенчәсе. Алынма сүзләрнең әйтелеше. Аваз һәм хәреф тәңгәллеге. Фонетик анализ. | Сүздә авазларны тану һәм аларга характеристика бирү; авазларны һәм хәрефләрне бутамау; хәреф атамаларын дөрес әйтү, сүзлекләрне файдаланганда алфавитны иркен куллану.  Фонтик анализ ясау. |
| **3** | **Орфоэпия һәм орфография** | Орфоэпия нормалары турында төшенчә.  Графика һәм орфографика турында төшенчә.  Орфографик сүзлек. | Кыскартылган сүзләрне дөрес әйтү; өйрәнелгән сүз төркемнәренә караган сүзләрне куллану. Өйрәнелгән орфограммаларга характеристика бирү һәм сүзләрнең язылышын аңлату; 6 нчы сыйныфта өйрәнелгән кагыйдәләргә буйсына торган, шулай ук язылышларын тикшереп булмый торган һәм сүзлекләр ярдәмендә генә тикшерелә торган сүзләрне дөрес язу; орфографик сүзлекне иркен куллану. |
| **8** | **Лексиколо-гия һәм фразеология** | Лексиканың өйрәнү предметы.  Сүз һәм аның лексик мәгънәсе.  Сүзнең лексик мәгънәсен аңлатуның төп ысуллары: сүзлектәге кыскача аңлатма; синоним, антоним, тамырдаш сүзләр табу.  Үзенчәлекле лексик төркем буларак этикет сүзләре.  Аңлатмалы сүзлек белән танышу һәм аны сөйләм практикасында куллану.  Сүзнең лексик мәгънәсе, морфемик төзелеше һәм язылышы арасындагы бәйләнеш.  Бер мәгънәле һәм күп мәгънәле сүзләр.  Әдәби троплар: метафора, җанландыру, эпитет хасил итү ысулы буларак сүзнең күчерелмә мәгънәсе.  Фразеологик әйтелмәләр һәм аларның мәгънәсе.  Сөйләмдә фразеологик әйтелмәләрнең кулланылыш үзенчәлекләре.  Сүзгә лексик анализ ясау.  Кабатлау. | Лексик мәгънәләре, аралашу максаты һәм шартлары нигезендә сүзләрне (термин, һөнәрчелек сүзләре, алынмалар һ.б.) куллану. Сөйләмне алынмалар белән чуарлаудан саклау; гомумкулланылышта булган сүзләрнең һәм фразеологик әйтелмәләрнең лексик мәгънәсен аңлату; төрле сүзлекләр куллану (синоним, антоним, чит телләр, фразеологик әйтелмәләр сүзлеге).  Бер һәм күп мәгънәле, туры һәм күчерелмә мәгънәле сүзләрне аеру; омоним, синоним, антонимнарны, троп төрләрен аеру.  Иҗтимагый-сәяси һәм мораль-этик тематикага караган сүзләрнең мәгънәсен аңлату, аларны дөрес куллану; гади һәм әдәби сөйләмдә күчерелмә мәгънәдәге сүзләрнең кулланылышын күзәтү.  Үз сөйләмеңдә синоним, антоним, бер тематик төркемгә карган сүзләр, омоним, күп мәгънәле сүзләрне куллану  Фразеологик әйтелмәләрнең төп мәгънәсен аңлау. Ирекле сүзтезмәләрне фразеологик әйтелмәләрдән аеру. Сөйләмдә фразеологик әйтелмәләрне урынлы куллану. |
| **3** | **Морфемика һәм сүз ясалышы** | Морфемиканың өйрәнү предметы.  Телнең иң кечкенә берәмлеге буларак морфема. Сүз ясагыч, формаясагыч һәм бәйләгеч аффикслар.  Тамыр, тамырдаш сүзләрнең мәгънәви бөтенлеге. Сүз нигезе. Сүз формасын хасил итә торган морфема буларак кушымча.  Морфемика һәм орфография арасындагы бәйләнеш.  Сүзгә морфемик һәм сүз төзелеше ягыннан анализ ясау. | Сүзне состав буенча тарката белү; морфемик состав нигезендә сүзнең мәгънәсен аңлату; этимологик һәм сүз ясагыч сүзлекләрдән файдалану.  Морфемика һәм сүз ясалышы өлкәсендәге белемнәрне дөрес язу практикасында, шулай ук сүзгә грамматик анализ ясауда куллану. Сүзләргә морфемик һәм сүз төзелеше ягыннан анализ ясау. |
| **20** | **Морфология** | Грамматиканың бер бүлеге буларак морфология.  Сүз төркемнәре классификациясе.  Мөстәкыйль сүз төркемнәре: рәвеш, фигыль, аваз ияртемнәре һәм аларның үзенчәлекләре.  Төрләнләндерү.  Модаль кисәкләр (кисәкчә, ымлык, предикатив сүзләр)  Хәбәрлек сүз төркеме (бәйлекләр һәм теркәгечләр).  Затланышлы һәм затланышсыз фигыльләр. Сыйфат фигыль, хәл фигыль, исем фигыль, инфинитив.  Сыйфат фигыль, аның грамматик үзлекләре. Сыйфат фигыльдә фигыль һәм сыйфат билгеләре.  Хәзерге, үткән һәм киләчәк заман сыйфат фигыль.  Сыйфат фигыльнең синтаксик функцияләре.  Хәл фигыль, аның грамматик үзлекләре. Хәл фигыльдә рәвеш һәм фигыль билгеләре. Хәл фигыльнең синтаксик функцияләре.  Сүзгә морфологик анализ ясау.  Кабатлау. | Морфологиянең төп төшенчәләрен белү. Сүзнең, лексик мәгънәсеннән аермалы буларак, грамматик мәгънәсе үзенчәлекләрен аңлау. Сүзләрне сүз төркемнәре буенча аера белү; әдәби тел кагыйдәләре нигезендә, 5-6 нчы сыйныфта өйрәнгән сүз төркемнәре формаларын ясау һәм куллану; мөстәкыйль һәм хәбәрлек сүз төркемнәрен һәм аларның формаларын үзлектән өйрәнү; өйрәнгән сүз төркемнәренең грамматик үзлекләрен билгеләү.  Сүз төркеменең гомумкатегория мәгънәсен, морфологик үзлекләрен, аның синтаксик ролен анализлау һәм характеристика бирү.  Сүз төркемнәренә морфологик анализ ясау. |
| **26** | Синтаксис һәм пунктуация | Грамматиканың бер өлеше буларак синтаксис.  Сөйләмнең иң кечкенә берәмлеге буларак җөмлә.  Җөмләнең баш кисәкләре буларак, ия һәм хәбәр.  Иянең белдерелү ысуллары. Гади һәм тезмә хәбәр. Ия һәм хәбәр арасына сызык куелу.  Җөмләнең иярчен кисәкләре буларак аергыч, тәмамлык һәм хәбәр.  Аергыч төрләре.  Хәл төрләре.  Аерымлану төшенчәсе. Аергыч, тәмамлык һәм хәлләрнең аерымлануы.  Җөмләнең аныклаучы кисәкләре. Аныклагычлар янында тыныш билгеләре.  Иясе генә булган һәм хәбәре генә булган бер составлы җөмләләр.  Эндәш һәм кереш сүзләр булган җөмләләр.  Гади җөмләгә синтаксик анализ ясау.  Татар телендә тыныш билгеләре.  Пунктуацион-мәгънәви өлеш.  Татар теленең пунктуацион кагыйдәләре.  Кабатлау. | Җөмләдә сүзтезмәләрне билгеләү, төп һәм иярчен сүзләрне табу; әйтү максаты ягыннан җөмлә төрләрен бигеләү, иярчен кисәкләрнең булу-булмавын, грамматик нигезләр санын билгеләү; үзләштерелгән материал нигезендә, гади һәм кушма җөмләләр төзү; өйрәнелгән синтаксик конструкцияләрдә җөмләләрне интонацион яктан дөрес әйтү.  Җөмләнең баш һәм иярчен кисәкләрен билгеләү. Җыйнак һәм җәенке җөмләләрне аеру. Тиңдәш кисәкләре булган җөмләләрне тану, аларны телдән һәм язма сөйләмдә дөрес куллану.  Эндәш сүзләрнең төп функциясен аңлау. Эндәш сүзләр булган җөмләләрне тану һәм дөрес аңлату.  Аралашу ситуациясе һәм даирәсе нигезендә төрле эндәш сүз формалары булган җөмләләр ясау һәм куллану.  Гади җөмләгә синтаксик анализ ясау.  Пунктуациянең төп кагыйдәләрен белү. |
| **3** | Стилистика һәм сөйләм культурасы | Сөйләмдә синоним, антонимнарны урынлы куллану.  Сөйләм культурасын үстерүдә һәм стильләрне камилләштерүдә синтаксик синонимнарның роле.  Сөйләмдә төрле лексик чараларны (синоним, антоним,калька, фразеологик әйтелмә, мәкаль, әйтем) куллану мөмкинлеге.  Төрле жанр һәм стильдәге текстлар белән эшләү. Текстларны татар теленнән рус теленә тәрҗемә итү. | Мәктәптә татар телен өйрәнү дәверендә үзләштерелгән татар әдәби теленең төп нормаларын белү; аларны төрле коммуникатив юнәлешләрдәге телдән һәм язма сөйләмдә саклау; культуралы кеше өчен дөрес сөйләшүнең ни дәрәҗәдә әһәмиятле булуын аңлау, туган телеңә хөрмәт белән карау; әдәби телнең төп кагыйдәләрен һәм өйрәнелгән сүзлек запасы кысаларында басым куелышын үзләштерү. |
| **3** | Кабатлау. Тест эшләү. |  |  |

Күргәнебезчә, лингвистик компетенция булдыруга тиешле игътибар бирелә.

**2.2. Дәреснең технологик картасы**

Лингвистик компетенция үстерү максатыннан үткәрелгән дәреснең технологик картасы.

|  |  |  |  |  |
| --- | --- | --- | --- | --- |
| **Тема** | | Җөмлә төрләрен кабатлау | | |
| **Теманың максаты** | | 1.Белем бирү: җөмлә төрләре буенча алган белемнәрне һәм җөмләләр белән эшләү күнекмәләрен ныгыту.  2. Фикерләү сәләтен үстерү: укучыларның сөйләм телләрен, иҗади фикер йөртү сәләтләрен, танып-белү активлыгын һәм мөстәкыйльлекне , бәйләнешле сөйләм телләрен үстерү.  3. Тәрбияви: туган телгә мәхәббәт, бер - берсенә ихтирамлылык, игътибарлылык тәрбияләү. | | |
| **Планлаштырылган нәтиҗә** | | Предмет күнекмәләре | Универсал уку эшчәнлеге | |
|  | |  | Шәхси: иҗади эшчәнлеккә омтылыш булдыру  Регулятив: дәрестә өйрәнелгән материалның фәнне өйрәнүдәге, тормыштагы әһәмиятен ачыклау.  Танып – белү: хыяллана белү, матурлыкны күрә, аңлый белү  Коммуникатив: класс белән эшләгәндә классташлар фикерен исәпкә алып эш итү, күршең белән хезмәттәшлек итү. | |
| **Предметара бәйләнешләр** | | Әдәбият |  | |
| **Ресурслар**  **-төп**  **- өстәмә**  **Җиһазлау:** | | Эш дәфтәре  Интерактив такта,проектор, ноутбук, презентация ,таратма материаллар (карточкалар, тестлар,схемалар, портрет) | | |
| **Төркемнәрне оештыру** | | Төркемнәрдә, индивидуаль һәм парлы эш. | | |
|  | | | | |
| **Оештыру технологиясе** | **Һәр этапның өйрәтү һәм үстерү биремнәре** | | | **Һәр этапның диагностик биремнәре.** |
| **I этап. Мотивлаштыру.**  **Максат**  төркемнәрнең дәрескә хәзерлеген күзәтү, барлау; белем алырга әзерлек алып бару. | 1.Дәрескә әзерләнү. Нинди максат белән килдегез?  Хәерле көн, укучылар,  Хәерле көн барчагызга.  Телимен чын йөрәктән  Башлыйк дуслар дәресне  Шундый изге нияттән.  *Эпиграф: “Бай булмасаң – бай булма, тик белемгә сай булма.”*  Ә хәзер алдагы дәресләрдә булган теманы искә алыйк һәм бу матур фикерләрне татар халкы безгә нәрсә аша җиткергән икән?  - Бу җөмлә.  - Дөрес.  *Беренче бирем.* (слайд №2)  Ә хәзер бирелгән 4 юлдан артык юлны табыгыз һәм аӊлатыгыз. Сезнеӊчә, ни өчен бу юл артык?   1. Кызыл алма 2. Кар ява 3. Татарстанныӊ табигате 4. Сакларга кирәк   Дөрес җавап: **Кар ява,** чөнки бу җөмлә, ә калганнары – сүзтезмәләр.  - Нәрсә ул җөмлә?  - Тәмамланган интонация белән әйтелеп, уй-фикерне хәбәр итә торган сүз яки сүзләр тезмәсе **җөмлә** дип атала. | | | Саф ана телебездә укырга , язарга, сөйләргә өйрәнергә дип килдек.  (Коммуникатив . Иптәшеңнең үз-үзен тотышы белән идарә итү гамәле. Укучылар бер-берсенә теләкләр теләп уңай атмосфера тудыралар.  Шәхси. Яхшы укучы сыйфатын аңлау.) |
| **II этап Актуальләштерү.**  **Максат** – белем алуга карашларын ачыклау, алдагы дәрестә алган белемнәрен тикшерү. | Укучылар экрандагы җөмләләргә күз салыгыз әле.  -Бу җөмләләр турында ниләр әйтә аласыз?  ***Җөмләләр:***  1) Иң элек бу тел белән әнкәм бишектә көйләгән. ( “Туган тел”)  2) Ни кирәк? Кем бу? Кара төндә вакытсыз кем йөри? ( “Су анасы”)  3) Әйтәләр: “Кычкырма син, тиз яхшылык белән тыел! И җүләр, кысканга былтыр, кычкыралармы быел?”  ( “Шүрәле”)  4) И туган тел, и матур тел, әткәм-әнкәмнең теле! ( “Туган тел”)  (Алар хикәя, сорау, боеру һәм тойгылы җөмләләр.)  - Без аларны нәрсәгә карап шулай төркемлибез?  -(Әйтү максатына карап.)  - Димәк, бүгенге темабыз...  (Әйтү максаты ягыннан җөмлә төрләрен кабатлау.)  - Дөрес укучылар. Ә хәзер дәфтәрләрне ачып бүгенге числоны һәм теманы язып куябыз. Үзегез җавап биргәннәрдән чыгып, әйтү максаты ягыннан җөмлә төрләренең моделен чыгарыгыз, дәфтәрләрегезгә языгыз.  Әйтү максаты ягыннан җөмлә төрләре.  Хикәя сорау боеру тойгылы (тикшерү) | | | Соруларга дөрес җаваплар.  *(Метапредмет УУГ*  *регулятив:*  - дәреснең максатын билгеләү, аңа формулировка ясау;  - укытучы ярдәмендә дәрестә үз эшчәнлегеңне планлаштыру.)  Көтелгән җавап:  - Алар хикәя, сорау, боеру һәм тойгылы җөмләләр.  Көтелгән җавап:  -Әйтү максатына карап.  Көтелгән җавап:  - Әйтү максаты ягыннан җөмлә төрләрен кабатлау.  Көтелгән җавап:  Хикәя сорау боеру тойгылы (тикшерү) |
| **III этап.**  **Ныгыту өстендә эш.**  **Максат** - җөмлә төрләре буенча алган белемнәрне һәм җөмләләр белән эшләү күнекмәләрен ныгыту. | **IV этап.** Хикәя җөмлә булганда (дәвам итәбез) ...... чынбарлыкта булган күренеш хикәяләү тонында хәбәр ителә.  -Хикәя җөмләләр... чагыштырмача тыныч тавыш белән әйтеләләр.  -Конкрет күрсәткечләре... юк.  -Сорау җөмлә – ... нинди дә булса сорауны белдергән, сорау интонациясе белән әйтелгән җөмләләр.  -Махсус сорау интонациясе белән белдерүдән тыш, төрле лексик-грамматик чаралар ярдәмендә белдерелә дидек. Ниндиләр?  -Мы-ме, мыни-мени сорау кисәкчәләре. **Апалар кайттымыни?**  -Дыр-дер, тыр-тер кисәкчәләре. **Апаларның кайтачагы сезгә билгеледер?**  -Бәлки, әллә, кебек сүзләре дә сорау җөмлә формалаштыралар. **Әллә инде килеп тә җиттеләр?**  -Сорау алмашлыклары ярдәмендә. **Кем идең, кем булдың?**  -Боеру җөмлә ... сөйләүченең тыңлаучыга берәр эшне башкарырга яисә аннан тыелырга кушу, үтенү, боеру, чакыруны белдерә торган җөмлә.  -Боеру җөмләгә түбәндәге үзенчәлекләр хас: ..  -Үзенә генә хас интонациясе булу  -Боеру җөмләнең хәбәре боеруны белдерә тоган формалар ала. (боерык фиг. Инфинтив, хикәя, шарт) **Тавышны бетердек**  -Әйдә әле, әйдә, әйдәгез кебек күрсәтмәләр була. **Әйдәле, Акбай, өйрән син!**  -Көчле тойгы белән әйтелә торган җөмләне ... тойгылы җөмлә дип атыйлар. Тойгы белдерүне ике төргә бүлеп йөртәләр:  -Сөйләүченең эчке кичерешләрен, эчке халәтен белдерү  -Сөйләүченең чынбарлыкка мөнәсәбәтен белдерү  -Тойгылы җөмләләрне интонация белән генә түгел, махсус грамматик чаралар белән дә белдерергә була.  -Ымлыклар. **Их, кичә генә әле февраль иде!**  -Кабатлаулар белән  **-Кадерле, бик кадерле ул үткән гомер!**  -Сорау алмашлыклары ярдәмендә. **Нинди аяз, нинди тыныч, нинди гаҗәеп рәхәт!**  -Укучылар, киредән алдан карап киткән җөмләләргә әйләнеп кайтыйк әле. Алар кайсы язучыныкы, нинди әсәрләреннән алынган? (Г.Тукай  **IV этап.** 1.”Хатаны тап” уены  (Танып белү универсал уку эшчәнлеге)  2.Дәреслектәге 63 нче күнегүне дәфтәрләрдә эшләү, җөмләләргә тасвирлама бирү.  (Коммуникатив универсал уку эшчәнлеге)  Ял минуты. | | | Модельләштерү  Интерактив такта белән эш.  1.Диагностик бирем: 3 кагыйдәнең билгеләмәсен әйтү, шуның берсе хаталы, укучы хатаны табарга тиеш (Шәхси универсал уку эшчәнлеге)  2.Диагностик бирем: Дәфтәргә җөмләләрне язабыз, җәяләрне ачабыз. Төрләрен билгелибез.  (Шәхси универсал уку эшчәнлеге) |
| **IV этап.**  **Алган белем-нәрне гомуми-ләштерү.**  Максат – алган белемнәрне гомумиләш-терү һәм уку күнекмәләрен, бәйләнешле сөйләм телен үстерү. | 1. Мөстәкыйль эш. Бирелгән схемалардан җөмләләр төзергә.   1. *Гади, ике составлы, раслау, җәенке, хикәя җөмлә.* 2. *Гади, ике составлы, инкяр, җәенке, сорау җөмлә.* 3. *Гади, бер составлы, раслау, җәенке, тойгылы җөмлә.*   (Шәхси универсал уку эшчәнлеге) | | | 1. Диагностик бирем: Схемаларга туры китереп, җөмләләрне уйлап дәфтәргә язарга. (Танып белү универсал уку эшчәнлеге) |
| **V этап. Контроль.**  **Максат –**укучыларның игътибарлылыгын, хаталарны тикшерү һәм төзәтү. | Тест чишү.  *Җөмлә төрләре буенча тест*  *1. Билгеләмәгә туры килгән җөмләне табыгыз.*  *Кырмыскалар, иртә таңнан торып,*  *Бит, кул юган, эчкән, ашаган. (Ә. Ерикәй)*  *1) Хикәя, раслау, ике составлы, җыйнак җөмлә.*  *2) Хикәя, инкяр, бер составлы, җәенке җөмлә.*  *3) Хикәя, инкяр, ике составлы, җыйнак җөмлә.*  *4) Хикәя, раслау, ике составлы, җәенке җөмлә.*  *2. Җөмләнең төрен билгеләгез.*  *Ерак түгел моңаеп*  *Утыра ромашка кызы. (М. Җәлил)*  *1) гади*  *2) кушма*  *3. Җөмләнең төрен билгеләгез.*  *Боз әле калын түгел. (М. Әмир)*  *1) раслау*  *2) инкяр*  *4. Җыйнак җөмләне табыгыз.*  *1) Монда да без бөек Тукайга бурычлы. (Г.Бәширов)*  *2) Бүгенге эшне иртәгә калдырмыйлар. (М.)*  *3) Болар — кызыллар иде, матурлар иде. (Г.Ибраһимов)*  *4) Ислам кинәт торды да, дәшми-тынмый китеп барды. (М.Хәбибуллин)*  *5. Оештыручы үзәкнең санына карап, җөмләләр нинди төрләргә бүленәләр?*  *1) раслау һәм инкяр.*  *2) бер составлы һәм ике составлы*  *3) гади һәм кушма*  *4)җәенке һәм җыйнак*  *6. Җөмлә нинди мөнәсәбәт нигезендә барлыкка килә?*  *1) хәбәрлекле*  *2) төгәлләүле*  *3) аныклаулы*  *7. Әйтү максаты буенча җөмләләр нинди төрләргә бүленәләр?*  *1 )хикәя, сорау, боеру*  *2 )бер составлы, ике составлы*  *3) раслау, инкяр*  *4) гади, кушма*  *8. Җөмләнең төрен билгеләгез.*  *Сигезенче класс шауларга тотынды.*  *(М. М.)*  *1) җыйнак*  *2) җәенке*  *9. Җөмләнең төрен билгеләгез.*  *Телләр белгән — илләр белгән. (Мәкаль)*  *1) раслау*  *2) инкяр*  *10. Инкяр җөмләне табыгыз.*  *1) Безгә китәргә кирәк.*  *2) Көн салкын.*  *3) Хәерле иртә, күтәрелеп килүче кояш. (Г. Рәхим)*  *4) Бу турыда әнигә әйтте юк.*  *(М. Әмир)*  (Регулятив универсал уку эшчәнлеге)   1. Иҗади диктант.   *Менә акрынлап кыш та килеп җитте. Суыклар башланды, чуер ташлар өстеннән шаулап аккан инешне тәпиләп кенә кичеп йөрдек. Тора - бара кичеп узу мөмкин булмый башлады, боздай салкын су аякларны уттай көйдереп ала иде. Бигрәк тә кечкенәләргә бик авыр , аларның хәтта күзләренә мөлдерәп яшьләр килә иде. Ахырда Дүшән үзе аларны, кайсын аркасына атландырып, кайберсен култык астына кыстырып, елга аша ташый башлады*.(Чыңгыз Айтматов) (Шәхси универсал уку эшчәнлеге) | | | 1. Тестларны дөрес чишү   2.Диагностик бирем: Җәенке җөмләләрне җыйнак җөмләләргә әйләндерергә, кушымчаларны үзгәртергә мөмкин.  - Нинди әсәрдән алынган?  - Нәрсә турында бара?  (Шәхси универсал уку эшчәнлеге) |
| **VI этап. Рефлексия.**  ***Максаты: Дәрестә эшләгән эшләргә нәтиҗә ясау*** | **-** Укучылар, без бүген дәрестә нинди тема үттек?  - Бүгенге дәрестән үзегез өчен нинди яңалыклар алдыгыз? Дәрес сезгә нәрсә бирде? | | | К*оммуникатив:*  *-* бүтәннәрнең сөйләмен тыңлау һәм аңлау;  *--* үз фикерләреңне тулы,  төгәл,ачык һәм аңлаешлы итеп әйтү, аны яклау |
| **Дәрескә гомуми бәя.** | Укучылар, бүгенге дәрес темасын үзләштерүегез буенча билгеләр куюыгызны сорыйм.  Билгеләр саны ачыклана.  Укучылар белән килешенгән (укытучы һәм укучы килешкән) билгеләр көндәлекләргә һәм журналга куела. | | | *Метапредмет УУГ*  *регулятив:*  - дөрес һәм ялгыш эшләнгән эшне аера белү.  - үзара контроль булдыру.  -үз эшчәнлекләрен бәяләү*.* |
| **VII этап. Йомгаклау.** | 1.Өй эше. 1 вариантларга - әдәбият дәреслегеннән бер составлы җөмләләрне генә язарга, 2 вариантларга ике составлы җөмләләрне язарга.  Иҗади эш. | | | *Метапредмет(УУГ)*  *регулятив:*  -үз эшчәнлегең белән идарә итү, өй эшен сайлаганда дөрес карар кабул итү белү. |

**ЙОМГАК**

Тел — җәмгыятьнең, һәрбер аерым шәхеснең берни белән дә алыштырып булмый торган рухи байлыгы. Ул халыкның акыл хәзинәсен, гореф-гадәтен, иң яхшы традицияләрен, дөньяга карашын, мәдәниятен борынгы заманнардан түкми-чәчми безнең көннәргә алып килгән. Туган ил, туган тел. Бу ике сүзне һәркем хөрмәт белән әйтә, алар бер-берсенә аваздаш булып ишетелә. Бу ике сүз күңелләрдә якынлык, кардәшлек хисе, туган илеңә һәм халкыңа тирән мәхәббәт тойгысы уята. Үз туган теленә, тарихына хөрмәте булмаган кешенең башка телләргә дә, үз ата-анасына, үз Ватанына, үз халкының әхлак нормаларына, халыкның мәдәния­тенә һәм сәнгатенә, тарихына да хөрмәте булмый. Туган телен кадерләгән халык кына кадерле, абруйлы халык була. Менә ни өчен  телне, туган телне — ана телен яхшы белергә, аның бөтен нечкәлекләрен өйрәнергә һәм өйрәтергә кирәк. Татар теле - татар халкы өчен уртак милли тел, бу телдә миллионлаган татар халкы үзара аңлаша, аралаша ала, үзенең тарихын өйрәнә, төрле фәннәрне үзләштерә, мәдәни байлыгы белән таныша, үз эшендә алардан иҗади файдалана ала.

7-8 нче сыйныфларда укучыларның татар теленнән лингвистик компетенциясен үстерү системасын карап, түбәндәге нәтиҗәләр ясалды:

1. Татар телен укытуда, аңа кызыксыну уятуда лингвистик компетенциянең роле зур икәнлеге ассызыкланды. Укучыларның лингвистик компетенцияләрен үстерү өчен, эшне эзлекле һәм системалы рәвештә алып барырга кирәк.

2. Иң мөһиме: һәр укытучы дәресләрдә методик осталыгын һәм иҗади активлыгын арттыруга омтылса, лингвистик биремнәрдән мөмкин кадәр күбрәк файдаланса, телне аралашу чарасы буларак өйрәтүдә уңышка ирешә алырбыз, укучыларыбыз, һичшиксез, үзләренең фикерләрен дөрес һәм матур итеп әйтә белергә өйрәнерләр.

3. Федераль дәүләт белем бирү стандарты укытучылар алдына белем бирү процессының эчтәлеген яңарту, аның нәтиҗәләрен югары сыйфатлы итү максатын куйды. Без, татар теле һәм әдәбияты укытучылары, татар теленнән тирән белем бирергә бурычлы. Бу бурычны тормышка ашыру, теоретик һәм методик яктан югары сыйфатлы дәресләр бирү, укучыны кызыксындыру, киләчәктә телебезне, милләтебезне яклаучы, саклаучы, киләчәк буынга җиткерүчеләр үстерү нәкъ менә безнең җилкәдә.

**ӘДӘБИЯТ ИСЕМЛЕГЕ**

*Норматив документлар:*

Федераль дәүләт белем бирү стандарты.

Милли белем бирү концепциясе.

Татар телен һәм әдәбиятын укыту концепциясе, 2017.

Татар телендә укыта торган гомуми урта белем бирү оешмалары өчен “Туган тел (Татар теле)” фәненнән үрнәк эш программасы , 5 – 9 сыйныфлар //Төзүче авторлары: Галиуллина Г.Р., Шәкүрова М.М.. - Казан, 2016.

*Методик хезмәтләр:*

Вәлиева Ф.С. Урта мәктәп һәм гимназияләрдә татар телен укыту методикасы / Ф.С.Вәлиева, Г.Ф.Саттаров; ред. Р.Газизов; ф. ред. Г.Ф. Саттаров.– Казан: Раннур, 2000.

Зәкиев М.З. Татар грамматикасы: өч томда – Тулыландырылган 2 нче басма.- Казан: ТӘҺСИ, 2016.-Т.II.

Зәкиев М.З. ,Галиуллина Г.Р. Татар лексикологиясе: өч томда, Казан: ТӘҺСИ, 2016. -Т.II.- 3926

Нәбиуллина Г.Ә. Гади җөмлә синтаксисы.Теория, күнегүләр, тестлар, методик күрсәтмәләр, Казан, 2009

*Дәреслекләр:*

Татар теле: Татар телендә гомуми белем бирү оешмаларының 7 нче сыйныфы өчен укыту әсбабы / Н.В. Максимов, Г.Ә.Нәбиуллина – Казан: Татарстан китап нәшрияты , 2015

Татар теле: Татар телендә гомуми белем бирү оешмаларының 8 нче сыйныфы өчен укыту әсбабы / М.З.Зәкиев, Н.В. Максимов – Казан: Татарстан китап нәшрияты , 2015

*Электрон ресурслар:*

1.Татар сайтлары: edu.tatar.ru; belem.ru; org.com

2.tatardeti.biogspot.com

3. http://irort.ru/ Татар телен укыту концепциясе.

4. iyali.anrt@mail.ru